༑ །ཞང་ཞུང་ཛོ་ཟོར་སུམ་པའི་གླང་ཟོར་དང་། །བོན་པོ་རྣམས་ཀྱིས་ལྟ་ཟོར་འཕེན་པ་སྒྱུར། །བནྡེའི་སྔགས་ཟོར་སྐྱེ་བོའི་མདའ་ཟོར་དང་། །བུད་མེད་རྣམས་ཀྱིས་དམོད་

༄༅། །ཟོར་འཕེན་པ་སྒྱུར། །བདུད་ཀྱི་གཤེད་ལངས་རྗེད་བྱེད་འབྱུང་པོ་དང་། །མ་མོ་རྣམས་ཀྱིས་ཁྲག་ཟོར་འཕེན་པ་སྒྱུར། །མོ་རྩིས་ངན་དང་རྨི་ལམ་
མཚན་མ་ངན། །ལྟས་ངན་མི་རུང་བརྒྱད་ཅུ་རྩ་གཅིག་སྒྱུར། །བཞི་བརྒྱ་རྩ་བཞིའི་མི་ནད་ཕྱུགས་ནད་དང་། །གདོན་རིགས་ཉི་ཁྲི་ཆིག་སྟོང་གནོད་པ་སྒྱུར། །སྟོང་ཕྲག་བརྒྱད་
ཅུའི་བགེགས་རྣམས་མ་ལུས་དང་། །ཡེ་འདྲོག་ཆེན་པོ་སུམ་བརྒྱ་དྲུག་ཅུ་དང་། །གདོན་ཆེན་བཅོ་ལྔ་ལོ་ཟླ་ཞག་དུས་སྐེག །མི་མཐུན་ཕྱོགས་རྣམས་དགྲ་བགེགས་སྟེང་དུ་
སྒྱུར༑ །དུས་མིན་འཆི་དང་འཇིགས་པ་བརྒྱད་རྣམས་དང་། །ལྟས་ངན་ཆོ་འཕྲུལ་དགྲ་བོའི་སྟེང་དུ་སྒྱུར། །ཞེས་བཟློག་སྔགས་འདོན། གསེར་སྐྱེམས་ནི། ཕྱོགས་བཅུར་བཞུགས་པའི་བླ་
མ་དང་། །ཡི་དམ་ཌཱ་ཀི་ཆོས་སྐྱོང་དང་། །དཔལ་མགོན་བདུན་ཅུ་རྩ་ལྔ་དང་། །དྲེགས་པའི་ལྷ་སྲིན་སྡེ་བརྒྱད་དང་། །སྲིད་པའི་གཟའ་མཆོག་ཀི་ཀཾ་དང་། །ལོ་ཟླ་ཞག་དུས་ཟ་

མའི་ལྷ། །ཡུལ་ལྷ་གཏེར་སྲུང་མ་ལུས་པ། །འཁོར་བཅས་གསེར་སྐྱེམས་འདི་བཞེས་ལ། །ཀོ་ལོང་གདུག་པ་མ་བྱེད་པར། །བདག་གི་གྲོགས་དང་ཕྲིན་ལས་མཛོད། །ཟོར་
སྣ་དགྲ་བགེགས་སྟེང་དུ་དྲོངས།) ཐུན་ཟོར་འཕངས་བ་འདི་ཡིས་བྱ། ། ཧཱུྃ། ནག་པོ་ལྕགས་ཀྱི་སླ་ངའི་ནང་། །དུག་ཁྲག་སྦྱར་བའི་ཐུན་བྱས་ཏེ། །དུག་དང་ནད་དུ་བྱིན་བརླབས་པ། །
དགྲ་དང་བགེགས་ལ་ཁྲག་ཟོར་ཡ། །མོ་རྒྱུད་ཁྲག་ནི་མངལ་ནས་སྐེམ། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་ཕྲིན་ལས་འགྲུབ་པར་མཛོད། །ཧཱུྃ། འབར་བའི་
ཡུངས་དཀར་འདི་དག་ནི། །འགྲོ་བ་དྲུག་གི་གཤེད་མ་ཡིན། །གཤིན་རྗེའི་རྒྱལ་པོས་བསྔགས་པ་ཡིན། །མ་མོ་རྣམས་ཀྱི་མགྱོགས་བྱེད་ཡིན། །ཕྱག་ན་རྡོ་རྗེའི་ཕོ་ཉ་སྟེ། །ཐུན་
ཟོར་བུ་རྒྱུད་ཚ་ལ་ཡ། །བུ་ཚ་བདུན་རྒྱུད་རྩད་ནས་ཆོད། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་ཕྲིན་ལས་འགྲུབ་པར་མཛོད། །ཧཱུྃ། གདུག་པ་ཅན་གྱི་ཤིང་བུ་ལ། །

༄༅། །ལྟས་ངན་བྱ་ཡི་སྒྲོ་ཡིས་བསྒྲོན། །དམེ་བའི་ཁྲག་དང་དུག་གིས་བྱུགས། །མཆོག་ཆེན་རྩིབ་མའི་གཞུ་བྱས་ཏེ། །མི་ཡི་རྒྱུད་པས་རྒྱུད་བཏགས་
པ༑ །གནམ་ལྕགས་མདའ་གཞུར་བྱིན་བརླབས་ནས། །མདའ་ཟོར་སྒོ་ཡི་ནོར་ལ་ཡ། །སྒོ་ནོར་གོད་འདྲེའི་ཕྱགས་མས་ཐོབ། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་
ཕྲིན་ལས་འགྲུབ་པར་མཛོད། །ཧཱུྃ། རབ་ཆད་ཐོད་པ་མཚན་ངན་ནི། །འགོང་པོ་སྤུན་དགུའི་ཕོ་ཉ་སྟེ། །བྱུར་འདྲེ་རྣམས་ཀྱི་བླ་རྡོ་ཡིན། །ཕུང་བྱེད་རྫས་སུ་བྱིན་བརླབས་
པས༑ །ཐོད་ཟོར་བང་ཁང་སྲིས་ལ་ཡ། །ཕྱགས་མས་ཐལ་བ་རླུང་ལ་བསྐུར། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་ཕྲིན་ལས་འགྲུབ་པར་མཛོད། །ཧཱུྃ། ལྕགས་
སམ་གདུག་པའི་ཤིང་རྣམས་ལ། །སྟོད་ནི་རྒྱ་མདུད་འབར་བ་ལ། །འཆང་ཟུང་བརྒྱད་བཞོག་གློག་སྟོང་འཁྱུག །ཆུ་སྲིན་ཁ་ནས་འབྲུག་སྟོང་ལྡིར། །སྐུ་སྨད་ཟུར་གསུམ་

དབལ་ལྡན་པའི། །ཕུར་ཟོར་དགྲ་བོའི་སྙིང་ལ་ཡ། །དགྲ་བོ་གྲི་ཐབས་ནད་ཀྱིས་གསོད། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་ཕྲིན་ལས་འགྲུབ་པར་མཛོད། །ཧཱུྃ།
ཚོན་སྐུ་སྔོ་དམར་འུར་རྡོ་རུ། །དུར་ཁྲོད་རྡོ་ནག་བཅུག་ནས་ནི། །གནམ་ལྕགས་ཐོག་ཏུ་བྱིན་བརླབས་པའི། །རྡོ་ཟོར་དགྲ་བོའི་མཁར་ལ་ཡ། །སྐྱེ་བོ་འཁོར་གྱི་རྒྱུན་ལམ་
ཆོད༑ །བྱད་ཁ་བཟློག་ལ་ཕུར་ཁ་བསྒྱུར། །བཅོལ་བའི་ཕྲིན་ལས་འགྲུབ་པར་མཛོད། །ཧཱུྃ། འབྲུ་ནག་ཁྲག་སྦྲུས་ཟུར་གསུམ་བཤོས། །དབུས་སུ་ཚེ་བདག་ཞལ་ཕྱུང་ནས། །
དཔལ་གྱི་བཤོས་བུས་མཐའ་བསྐོར་ཏེ། །མར་མེ་ཡུངས་ཀར་རྩང་གིས་བཙུག །དུག་དང་ཐུན་དང་སྔགས་ཀྱིས་བྱབ། །ཤ་ཁྲག་དམར་གྱིས་རབ་བརྒྱན་ཏེ། །དུག་ནད་དམག་
ཏུ་བྱིན་བརླབས་པ། །འཕེན་ནི་ཚེ་བདག་ཉིད་ཀྱིས་འཕེན། །སྡང་བའི་དགྲ་ལ་གཏོར་ཟོར་ཡ། །དགྲ་བོ་བདུན་རྒྱུད་རྩད་ནས་ཆོད། །བྱད་ཁ་བཟློག་ལ་ཕུར་ཁ་བསྒྱུར། །བཅོལ་

༄༅། །བའི་ཕྲིན་ལས་འགྲུབ་པར་མཛོད། །གཏོར་ཆེན་དགྲ་བོའི་ཡུལ་ཕྱོགས་འཕངས། །ཕོ་ཉ་རྣམས་ཀྱིས་དེ་བསྒྲལ་བསམ། །ལོག་ནས་ཁང་ཕྱོགས་གཏོར་གཞོང་ནི། །བདུད་རྩི་སྨན་ཆུས་བཤལ་ནས་
སུ༑ །བརྟན་མ་སྐྱོང་བ་འདི་ཡིས་སོ། ། ཧཱུྃ། འཛམ་གླིང་ལྷོ་ཕྱོགས་གངས་ཅན་བོད་ཀྱི་ཡུལ། །དགུང་སྔོན་སྟོང་དང་གངས་རི་གཡའ་རྩེ་དང་། །སྤང་གཤོང་བྲག་དང་ནགས་ཁྲོད་དགའ་
བའི་ཚལ། །འབྲོག་ཆེན་ཐང་མཚོ་དུར་ཁྲོད་བས་མཐའ་དང་། །ཕྱོགས་དང་ཕྱོགས་མཚམས་གང་ན་གནས་ཀྱང་རུང་། །བོད་ཁམས་སྐྱོང་བའི་བསྟན་མ་བཅུ་གཉིས་
ཚོགས༑ །བཀའ་སྡོད་བྲན་གཡོག་མང་པོའི་འཁོར་དང་བཅས། །གསེར་གཡུ་རིན་ཆེན་དར་ཟབ་རྒྱན་དང་ལྡན། །དབང་གི་ཐོར་ཙུགས་དབང་རྟགས་ཅོད་པན་འཆང་། །རང་
རང་ཆིབས་དང་ཕྱག་མཚན་སྣ་ཚོགས་བསྣམས། །མཛེས་པའི་གར་སྟོན་བཤུགས་གླུས་སྟོང་གསུམ་འགེངས། །མཁའ་ལ་རྒྱུ་ཞིང་གླིང་བཞི་ཡུད་ཀྱིས་མྱུལ། །རྫུ་འཕྲུལ་

སྟོབས་ཀྱིས་མ་ཐོགས་གནས་འདིར་བྱོན། །འཇམ་དཔལ་ཟིལ་གནོན་བཀའ་ཡི་ཕམ་ཕབས་ལོངས། །རྣལ་འབྱོར་བདག་གིས་བཅོལ་བའི་ཕྲིན་ལས་མཛོད། །བར་གཅོད་ཞི་
ཞིང་དགྲ་བགེགས་རླག་པར་གྱིས། །བསྟན་པ་བསྲུང་ཞིང་གང་འདོད་ཡིད་བཞིན་སྒྲུབས། །གཏོར་གཞོང་རི་རབ་གསལ་བའི་འོག །བྲུབ་ཁུང་དམ་སྲི་བཀུག་ནས་བཅུག ། (ན་མོ། སངས་རྒྱས་
ཀྱིས་བཀའ་བདེན་པ་དང་། ཆོས་ཀྱི་བཀའ་བདེན་པ་དང་། དགེ་འདུན་གྱི་བཀའ་བདེན་པ་དང་། ཁྲོ་བོའི་རྒྱལ་པོ་འཇམ་དཔལ་གཤིན་རྗེའི་གཤེད་པོ་ཕྱག་རྒྱ་ཟིལ་གྱི་གནོན་པའི་
ལྷ་ཚོགས་རྣམས་ཀྱི་བཀའ་བདེན་པ་དང་། བདེན་པ་ཆེན་པོ་འདི་ཡིས་བྱིན་གྱི་རླབས་ཀྱིས། རྣལ་འབྱོར་པ་བདག་ཅག་དཔོན་སློབ་རྣམས་ལ་སྔ་དགྲ་ལག་ལ་བདར་བ། ཕྱི་དགྲ་
ཡིད་ལ་སེམས་པ། ད་དགྲ་དངོས་སུ་བྱེད་པ། གཟུགས་ཅན་སྡང་བར་བྱེད་པའི་དགྲ། གཟུགས་མེད་གནོད་པར་བྱེད་པའི་བགེགས་ཐམས་ཅད་གཏོར་གཞོང་རི་རབ་འབར་

༄༅། །བའི་འོག་ཏུ་ཁུག་ཅིག) མནན་ཅིང་མི་ཐར་བསམ་ནས་བྲོ། ། ཧཱུྃ། སྟོང་གསུམ་སྟོང་གི་འཇིག་རྟེན་ན། །ཀུན་ཀྱང་འཇམ་དཔལ་གཤིན་རྗེ་གཤེད། །ཁྲོ་བོ་
འདུས་པས་ནམ་མཁའ་གང་། །ཁྲོ་མོ་འདུས་པས་བར་སྣང་གང་། །ཁྲོ་ཆུང་འདུས་པས་ས་གཞི་གང་། །ཐམས་ཅད་འདུས་པའི་ངང་ཉིད་ནས། །རྐང་པ་གཡས་ཀྱིས་བྲོ་
བརྡུངས་པས། །ཕོ་སྲི་ཐམས་ཅད་གཡས་སུ་མནན། །རྐང་པ་གཡོན་གྱི་བྲོ་བརྡུངས་པས། །མོ་སྲི་ཐམས་ཅད་གཡོན་དུ་མནན། །གཉིས་སུ་མེད་པར་བྲོ་བརྡུངས་པས། །ཆུང་
སྲི་དམ་སྲི་རྡུལ་དུ་རློག །བྲོ་འདི་ཡེ་ཤེས་ཆེན་པོའི་བྲོ། །དགྲ་རྣམས་ཐལ་བར་རློག་པའི་བྲོ། །བདུད་རྣམས་ཕྱེ་མར་འཐག་པའི་བྲོ། །དེ་ཕྱིར་གླུ་བྲོ་རྒྱུན་མི་འཆད། །ཤར་དུ་ཞི་
བའི་བྲོ་བརྡུངས་པས། །དགྲ་བགེགས་དམ་སྲི་ཞི་བར་ཤོག །ལྷོ་རུ་རྒྱས་པའི་བྲོ་བརྡུངས་པས། །ཚེ་དང་བསོད་ནམས་རྒྱས་པར་ཤོག །ནུབ་ཏུ་དབང་གི་བྲོ་བརྡུངས་པས། །

ལྷ་འདྲེ་མི་གསུམ་དབང་སྡུད་ཤོག །བྱང་དུ་དྲག་པོའི་བྲོ་བརྡུངས་པས། །དགྲ་བགེགས་དམ་སྲི་མེད་པར་ཤོག །ཨེ་ཀ་ཀྲོ་ཏེ་ཀ ཡ་མནྟ་ཀ་ཀཱ་ལ་རུ་པ། ཧྲིཥྚྀ་ཝི་ཀྲྀ་ཏཱ་ན་ན་ཧཱུྃ་
ཕཊ྄༑ ཤཱནྟིཾ་ཀུ་རུ་ཡེ་སྭཱ་ཧཱ། སུཥྚིཾ་ཀུ་རུ་ཡེ་སྭཱ་ཧཱ། བ་ཤཾ་ཀུ་རུ་ཡེ་སྭཱ་ཧཱ། དགྲ་བགེགས་མཱ་ར་ཡ་ཕཊ྄། གཏོར་གཞོང་ཁ་བཟེད་འབྲུ་འཐོར་ལ། ། (ན་མོ། དཀོན་མཆོག་གསུམ་དང་། རྩ་
བ་གསུམ་གྱི་བདེན་པས། བདག་ཅག་དཔོན་སློབ་བསྲུང་བྱ་མི་ནོར་འཁོར་དང་བཅས་པ་རྣམས་ཀྱི། ཚེ་དང་བསོད་ནམས། དཔལ་དང་འབྱོར་བ་ཐམས་ཅད་ཟླ་བ་ཡར་གྱི་ངོ་
ལྟར་གོང་ནས་གོང་དུ་འཕེལ་ཞིང་རྒྱས་པར་གྱུར་ཅིག ཛ་ཡ་ཛ་ཡ་སུ་ཛ་ཡ། སརྦ་ཨཿཡུ་པུཎྱེ་སིདྡྷི་པུཥྚིཾ་ཀུ་རུ་ཡེ་སྭཱ་ཧཱ།) རྗེས་ཆོག་ལྷག་ཆད་བཀང་བའི་ཕྱིར། ། བླ་མ་ཡི་དམ་མཁའ་
འགྲོ་ཐམས་ཅད་དང་། །མ་གཤིན་འདུས་པའི་དཀྱིལ་འཁོར་ལྷ་ཚོགས་དང་། །བཀའ་སྲུང་དྲེགས་པ་ཐམས་ཅད་དགོངས་སུ་གསོལ། །བདག་ཅག་མ་རིག་ལུས་དང་ངག་

༄༅། །སེམས་ཀྱིས། །མི་དགེ་སྡིག་པའི་ལས་བགྱིས་མཐོལ་ལོ་བཤགས། །མཚམས་མེད་ལྔ་དང་ཉེ་བ་ལྔ་ལ་སོགས། །མི་དགེ་དང་དུ་མི་ལེན་མ་ཤེས་
ཤིང་༑ །གཏོར་མའི་ཕུད་ཉམས་དམ་མེད་མི་གཙང་འདྲེས། །བྱིན་གྱིས་མ་རློབས་ཏིང་འཛིན་གཡེལ་ལ་སོགས། །ལེ་ལོ་སྙོམས་ལས་དབང་དུ་གྱུར་པ་རྣམས། །མ་གཤིན་
དྲེགས་པའི་ཚོགས་ལ་མཐོལ་ལོ་བཤགས། །མཐོལ་ཞིང་བཤགས་པས་སྦྱངས་པའི་བྱིན་རླབས་ཀྱིས། །མཆོག་དང་ཐུན་མོང་དངོས་གྲུབ་སྩལ་དུ་གསོལ། །ཞི་རྒྱས་དབང་
དྲག་འཕྲིན་ལས་ཡོངས་འགྲུབ་ནས། །འཇམ་དཔལ་གཤེད་ཀྱིས་གོ་འཕང་ཐོབ་པར་ཤོག །ཨོཾ་ཡ་མཱནྟ་ཀ་ས་མ་ཡ། མ་ནུ་པཱ་ལ་ཡ། ཡ་མཱནྟ་ཀ་ཏྭེ་ནོ་པ་ཏིཥྛ། དྲི་ཌྷོ་མེ་བྷ་ཝ།
སུ་ཏོཥྱོ་མེ་བྷ་ཝ། ཨ་ནུ་རཀྟོ་མེ་བྷ་ཝ། སུ་པོཥྱོ་མེ་བྷ་ཝ། སརྦ་སིདྡྷི་མྨེ་པྲ་ཡཙྪ། སརྦ་ཀརྨ་སུ་ཙ་མེ། ཙིཏྟཾ་ཤྲེ་ཡཿཀུ་རུ་ཧཱུྃ། ཧ་ཧ་ཧ་ཧ་ཧོཿ བྷ་ག་ཝཱན་སརྦ་ཏ་ཐཱ་ག་ཏ་ཡ་མཱནྟ་

ཀ་མཱ་མེ་མུཉྩ། ཡ་མཱནྟ་ཀ་བྷ་ཝ། མ་ཧཱ་ས་མ་ཡ་སཏྭ་ཨཱཿ ཞེས་པ་ཡིག་བརྒྱ་ཅི་མང་འདོན། ། (མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་
དང་ནི་བགྱིད་སྩལ་བ། །དེ་ཀུན་བཟོད་པར་མཛད་དུ་གསོལ། །ལྷག་པ་དང་ནི་ཆད་པ་དང་། །ཆོ་གའི་ཡན་ལག་ཉམས་པ་དང་། །བདག་གིས་བརྗོད་ནོར་ཅི་མཆིས་པ། །དེ་
ཡང་བཟོད་པར་མཛད་དུ་གསོལ། །ཁྱེད་ལ་མཆོད་བསྟོད་གསོལ་བ་བཏབ་པའི་མཐུས། །བདག་སོགས་གང་དུ་གནས་པའི་ས་ཕྱོགས་དེར། །ནད་གདོན་དབུལ་ཕོངས་འཐབ་
རྩོད་ཞི་བ་དང་། །ཆོས་དང་བཀྲ་ཤིས་འཕེལ་བར་མཛད་དུ་གསོལ། །བླ་མ་སྐུ་ཁམས་བཟང་བར་གསོལ་བ་འདེབས། །མཆོག་ཏུ་སྐུ་ཚེ་བརྟན་པར་གསོལ་བ་འདེབས། །ཕྲིན་
ལས་དར་ཞིང་རྒྱས་པར་གསོལ་བ་འདེབས། །བླ་མ་དང་འབྲལ་བ་མེད་པར་བྱིན་གྱིས་རློབས། །འཇིག་རྟེན་བདེ་ཞིང་ལོ་ལེགས་དང་། །འབྲུ་རྣམས་འཕེལ་ཞིང་ཕྱུགས་འཕེལ་

༄༅། །བ༑ །བདེ་ལེགས་ཐམས་ཅད་འབྱུང་བའི་གནས། །ཡིད་ལ་འདོད་པ་ཀུན་འགྲུབ་ཤོག །འཇིག་རྟེན་འདི་འམ་ཕྱོགས་དུས་ཐམས་ཅད་དུ། །ནད་
ཡམས་འཁྲུག་རྩོད་མུ་གེ་ཞི་བ་དང་། །ཆོས་དང་ཟང་ཟིང་འབྱོར་པ་རབ་རྒྱས་ནས། །ཕུན་ཚོགས་དགའ་བདེའི་དཔལ་ལ་སྤྱོད་པར་ཤོག །འདིར་ནི་རྟེན་དང་ལྷན་ཅིག་ཏུ། །
འགྲོ་བའི་དོན་དུ་བཞུགས་ནས་ཀྱང་། །ནད་མེད་ཚེ་དང་དབང་ཕྱུག་དང་། །མཆོག་རྣམས་ལེགས་པར་སྩལ་དུ་གསོལ། །ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱས་བརྟན་བཞུགས་བྱ།) དེ་ནས་
ཤིས་པ་འདི་སྐད་བརྗོད། ། ཧོཿ ཤེས་བྱ་ཀུན་ལ་མ་རྨོངས་པ། །བླ་མ་རྣམས་ཀྱི་བཀྲ་ཤིས་ཤོག །དངོས་གྲུབ་མ་ལུས་སྟེར་བའི་དཔལ། །ཡི་དམ་མཁའ་འགྲོའི་བཀྲ་ཤིས་ཤོག །
མཐུ་བསྲུང་ནུས་པ་མཆོག་ལྡན་པའི། །ཆོས་སྐྱོང་སྲུང་མའི་བཀྲིས་ཤོག །ལེགས་པའི་ཡོན་ཏན་གྱིས་བརྒྱན་པའི། །བསམ་དོན་འགྲུབ་པའི་བཀྲིས་ཤོག །སྐུ་གསུང་ཐུགས་

དང་ཡེ་ཤེས་ལྔ། །ཕྱག་རྒྱ་ཆེན་པོའི་བཀྲ་ཤིས་ཤོག །དེ་ནས་བསྔོ་བ་སྨོན་ལམ་ནི། ། ཧོཿ འཇམ་དཔལ་དཔའ་བོས་ཇི་ལྟར་མཁྱེན་པ་དང་། །ཀུན་ཏུ་བཟང་པོ་དེ་ཡང་དེ་བཞིན་ཏེ། །
དེ་དག་ཀུན་གྱིས་རྗེས་སུ་བདག་སློབ་ཅིང་། །དགེ་བ་འདི་དག་ཐམས་ཅད་རབ་ཏུ་བསྔོ། །དུས་གསུམ་གཤེགས་པའི་རྒྱལ་བ་ཐམས་ཅད་ཀྱིས། །བསྔོ་བ་གང་ལ་མཆོག་ཏུ་
བསྔགས་པ་དེས། །བདག་གི་དགེ་བའི་རྩ་བ་འདི་ཀུན་ཀྱང་། །བཟང་པོ་སྤྱོད་ཕྱིར་རབ་ཏུ་བསྔོ་བར་བགྱི། །གནམ་ལྕགས་སྡིག་པའི་སྡེའི་ཕྲིན་ལས་དང་མངོན་པར་རྟོགས་པ་འཁྲུགས་པ་གཅིག་ཏུ་བསྡེབས་
ཤིང་ཚིག་ཉུང་ངུར་བྱས་པའི་ལས་བྱང་ཀུན་ཏུ་བཟང་པོའི་མཆོད་སྤྲིན་ཞེས་བྱ་བ། སྐྱེ་བར་ལྷ་འདི་ལ་བསྙེན་པའི་སྔགས་འཆང་ཆོས་རྒྱལ་ཕུན་ཚོགས་ཀྱི་ངོར། བཅོམ་ལྡན་འདས་འཇམ་དཔལ་ལས་གནང་བ་ཐོབ་པ་པདྨ་དཀར་པོས་རྒྱལ་བྱེད་ཚལ་དུ་སྦྱར་
བ